Йоанн Кизак

**Йоанн Кизак**,  *Joann Kizák* (Иван Кизак, Іван Кизак, Ивaн Кізак, Іван Кізак, Іоанн Кизак) *14. децембер 1856, Пакостов, Мадярске кральовство (днесь Словакия, окрес Гуменне Пряшовского края) – †19. октобер 1929, Пряшов, Чехословакия, (днесь Словакия) — священик,педагог, писатель, русинскый културный активиста.

## Биография
Походив з родины пакостовского учителя Теодора Кизака. 

Гимназиалны штудии скончив в Пряшовѣ (1877), пак абсолвовав богословску семинарию в Унгварѣ (1877–1880) и богословску академию в Пряшовѣ (1880–1884).

По закончѣню богословскых штудий ся оженив з Иринов Ханатовов, з котров, выховали четверо дѣти. Священиком ся став 15. фебруара 1885, а 17. апрѣля 1886 достав парохию села Буковець, де за шѣсть рокы быв пастырьом грекокатолицкой громады, а ещи и диригентом доброго сельского хору. То послужило причинов рѣшѣня, же в року 1892 епископ Ян Валий (1882–1911) установив го на функцию диригента и кантора пряшовского катедралного храму (1892–1920), а тот катедралный хор ся по часѣ став едным з найлѣпшых хорох в краю. 

Йоанн Кизак  быв активнов културнов и сполоченсков особностьов, закладательом и первым предсѣдательом *Русского клубу* (1923–1929), котрого главна задача была забеспечити будинок *Русского дома* в Пряшовѣ (1925) як народностный центер Русинох. В церковном животѣ епархии достав вельо важных функций: тайный радця Святого престолу (1912), титуларный каноник епархиалной капитулы (1917), каноник Пряшовской епархии (1926), професор учительской семинарии (1895–1929), иншпектор зачаточных школ епархии и др.

## Литературна и педагогична творба
Спочатку быв прихылником мадярской ориентации; редиговав промадярску новинку *Nase otecsesztvo* (Пряшов, ), склав книгы *Biblija sviascsenaja... dlja narodnoch skol*, *Szbornik cerkovnoch pisznopenij vo cerkvach parochialnoch szoversajemoch* (обѣ 1916). Пак ся став прихылником русинской (автохтонной) ориентации, независлой од русской ци украинской култур. Склав около 20 календарѣ, писаных т. зв. язычием и даколько популарных молитовникох: *Букварь для народных школ епархіи Пряшевской* (1919; 1921), *Руководство к фономимическому букварю* (1920; вшиткы – Пряшов). Автор патриотичных верши про молодежь. Редиговав пряшовскы часописы *Церковь и школа* (1919–1924) ай *Русская молодежь* (1920–1921), якы заграли важну роль в обродѣ Русинох.

Языкову и педагогичну стороны творбы Йоанна Кизака проанализовала А.&nbsp;Плѣшкова, з основным заключѣньом, же и его писаны «язычием» учебникы «представляють едну з вызначных етап в истории розвоя русиньского языка, етапу „карпаторуску“» и мають «веце карпаторуского языка, а то посередництвом литературных творох Духновича, Павловича, пословиць и вгоднѣйшого выберу текстох, якы правдоподобно Кизак выберав до приправльованых ним календари, адресованых широкому кругу Русинох».

Высоко оцѣнив литературну творбу Кизака Др.&nbsp;Штефан&nbsp;Гойдич, котрый подкреслив, же як у прозѣ, так у поезии ся литератор проявив як народный писатель, «як достойный наслѣдник Павловича и Духновича», же проза Кизака выходить наисто з «руской добросердечности и гумору», же он указав нам вшиткым, «як мож писати по народному, народу зрозумѣло, без того, жебы став ся грубым...».

## Жерела и одказы
* 
* **Ковач, Федір**: Кизак Іван // С.&nbsp;168.
* 
* 
* 
* 

## Референции

Катеґорія:Русиньскы писателї
Катеґорія:Русиньскы педаґоґы
Катеґорія:Русиньскы церьковны дїятелї